Էստոնիայի հրշեջ պահպանության թանգարան

Էստոնիայի հրշեջ պահպանության թանգարան (), թանգարան Էստոնիայի մայրաքաղաք Տալլինում, որը հիմնադրվել է 1974 թվականին։ Ներկայում թանգարանում ցուցադրվում է Էստոնիայի հրշեջ ծառայության 1862-1940 թվականների պատմությունը։

Պատմություն 
Հրդեհների թանգարանը հիմնադրվել է 1974 թվականի հոկտեմբերի 30-ին` նպատակ ունենալով հանրահռչակել հրդեհաշիջման աշխատանքները, ուսումնասիրել և գրանցել հրդեհաշիջման պատմությունը և բարձրացնել հրդեհների կանխարգելման արդյունավետությունը։ Սա Արևելյան Եվրոպայի հնագույն հրդեհային թանգարաններից մեկն է։ 

Մինչև 2003 թվականը թանգարանը գործել է 1872 թվականին Վանա-Վիրու փողոցում կառուցված շենքում։ 1978 թվականին այն վերանվանվել է Էստոնական ԽՍՀ հրդեհների թանգարան, իսկ 1989 թվականին՝ էստոնիայի հրդեհների թանգարան։

1991-2003 թվականներին Էստոնիայի հրշեջ պահպանության թանգարանը գտնվում էր Փրկարարական դեպարտամենտի իրավասության ներքո, իսկ 2003-2013 թվականներին գործում էր որպես ՆԳՆ-ին կից պետական մարմին։

Շենքի պատմություն 

Էստոնիայի հրշեջ պահպանության թանգարանը գտնվում է Տալլինի կենտրոնում՝ ճարտարապետ Հերբերտ Յոհանսոնի (1884-1964) նախագծած շենքում (կանգնեցվել է 1936-1939 թվականներին)։ Այդ շենքը էստոնական ճարտարապետության վառ օրինակ է։ Համակառույցը ներառում է նաև հրշեջ ճկախողովակները չորացնելու համար նախատեսված 32-մետրանոց աշտարակ։

Մշտական ցուցադրություն 
Ցուցահանդեսի եզակի նմուշ է Սևագլուխների եղբայրության ձեռքի պոմպը, որը թվագրվում է 1808 թվականով։ Թանգարանն այցելուներին առաջարկում է դիտել հրշեջ թեմաներով պատմական ֆիլմեր։ Առկա են պարգևների և այլ ռեգալիաների մեծ հավաքածու, բնակելի շենքի մակետ, որում վառվում են 27 տարբեր լամպեր՝ նշելով հրդեհի պատճառները։ Բացի այդ, հինգ լեզուներով ձայնային ուղեցույցի միջոցով այցելուները կարող են լիարժեք գիտելիքներ ստանալ 20-րդ դարի նախազգուշացման համակարգի մասին։ Թանգարանն առաջարկում է դիտել նաև հրշեջների համազգեստը և պաշտպանիչ հագուստը, ինչպես նաև հրշեջ կազմակերպությունների խորհրդանիշերը։ Ցանկության դեպքում հնարավոր է ծանոթանալ նաև փրկարարական ժամանակակից սարքավորումներին։

Ծանոթագրություններ

Արտաքին հղումներ 

 

Տալլինի թանգարաններ
1974 հիմնադրված թանգարաններ
Թանգարաններ այբբենական կարգով